**Vuoden 2024 toimintakertomus / Kerava-seura ry.**

Vuosi 2024 oli Keravan itsenäisyyden 100-vuotisjuhlavuosi. Tämä näkyi Keravalla monin tavoin, ja juhlavuosi oli läsnä ja näkyi myös monin tavoin Kerava-seuran toiminnassa.  
  
Juhlavuoden aluksi seuran hallituksen jäsenet kävivät pitämässä yleisötilaisuuksia. Ensiksi varapuheenjohtaja Maija Länsimäki vieraili 24.1. Keravan eläkkeensaajien jäsenillassa kertomassa Savion värikkäästä ja omaleimaisesta historiasta. Tästä parin viikon päästä, 5.2., Länsimäki piti esitelmän Ylikeravan Rotaryklubille, aiheena oli Keravan vanhat ja uudet paikannimet. 6.3. Maija Länsimäki piti vielä Keravan vanhat ja uudet paikannimet -esityksen, tällä kertaa Inner Wheel -klubilla.

Juhlavuoden tiimoilta seura tarjosi kaupungille ilmaisen kokonaisuuden, jossa keskusteltiin Keravalla vuosien aikana vaikuttaneiden henkilöiden kanssa muistoista.

Tämän Tähtiä Keravalta – Sherwood 100 -keskusteluiltojen sarja toteutettiin Keravan kirjaston Pentinkulma-salissa ja se tuotettiin yhdessä Kerava Opiston kanssa.   
Keskusteluillat olivat todella suosittuja ja ne keräsivät paikan päälle sadoittain kuulijoita. Illat välitettiin myös reaaliajassa verkkoon, jonne ne jäivät myöhemminkin katsottavaksi.   
Illat kokosi, järjesteli ja juonsi seuran puheenjohtaja Samuli Isola.  
Kevätpuolella kirjastolla järjestettiin kolme iltaa:

- Taivaallinen trio Pohjolan-Pirhoset, 20.3. klo 18–20 (Antti, Ulla ja Jukka Pohjolan-Pirhonen)

- Ne mahtavat Heiskaset, 17.4. klo 18–20 (Juha, Kari, Seppo ja Ilkka Heiskanen)

- Sherwoodin kovat soundit, 22.5. klo 18–20 (Antti-Pekka Niemi, Janne Joutsenniemi ja Jukka Puurula)

Seuran kevätkokous pidettiin torstaina 18.4. Keuda-talon Aimo-auditoriossa. Tilaisuudessa puhui urheiluhistorioitsija Kalle Virtapohja otsikolla Paasikivi urheilumiehenä.  
  
Keväällä seura suunnitteli ja toteutti yhdessä koruseppä Anu Ekin kanssa Kivisilta-korun, joka juhlisti Keravan 100-juhlavuotta.

Vapunaattona 30.4. pidettiin Hallintopuiston Oi neitoperho -patsaalla perinteinen Neiti kesäheinä -tapahtuma. Tämän vuoden Neiti kesäheinäksi valittiin museopalveluiden johtaja Arja Elovirta. Puheen piti seuran puheenjohtaja Samuli Isola ja patsaan kukitti johtokunnan jäsen Olli Sariola.  
  
Toukokuun lopulla seuran puheenjohtaja Samuli Isola piti Killan koulun neljäs- ja viidesluokkalaisille kävelykierroksen Aurinkomäen (Helleborginmäen) ympäristössä.  
  
Seura jatkoi myös perinteitä ja luovutti jälleen Keravan lukiolle kotiseutustipendin, jonka lukio jakoi kotiseututyössä kunnostautuneelle abiturientille.

Juhlavuoden Keravan päivä vietettiin keskustassa 16.6. Kerava-seura valitsi perinteiseen tapaan vuoden keravalaisen. Tänä vuonna nimetyksi tuli kirkkoherra emerita Anja Hänninen.

Kerava-seura järjesti kesän alussa kaksi yleistä linturetkeä, jotka suunnitteli ja toteutti seuran johtokunnan jäsen Olli Sariola. Retket järjestettiin kivisillan ja Keravanjoen maisemissa.

8.6. klo 21.00- koettiin Yölaulajaretki

16.6. klo 08.00- koettiin Aamuinen linturetki ja Keravanjoen lintulaskenta

Keravan kartanon ympäristössä järjestettiin kesällä Keravan kaupungin URF-tapahtuma, johon Kerava-seura tuotti kolme ohjelmanumeroa, jotka keräsivät kymmenittäin osallistujia.

Ensimmäisenä järjestettiin opastettu kävelykierros Keravanjoen historiasta (pe 2.8.) Oppaana toimi Kerava-seuran puheenjohtaja Samuli Isola. Toisena järjestettiin opastettu kävelykierros Keravan kartanon alueen paikannimien ja nimistön historiaan (la 3.8.) Oppaana toimi seuran varapuheenjohtaja Maija Länsimäki. Kolmantena järjestettiin URF-alueen Pilske-lavalla Kotikaupunkini Kerava –keskustelutilaisuus (su 4.8.) Keskustelutilaisuudessa tarrauduttiin elävään historiaan, palattiin tarinoihin, paikkoihin, muistoihin ja tapahtumiin keravalaisten vaikuttajien Satu Saariston, Maija Länsimäen, Samuli Isolan ja Tapani Rankin johdattelemina.

Syksyllä jatkuivat Tähtiä Keravalta – Sherwood 100 -keskusteluillat. Iltojen vetäjänä toimi seuran puheenjohtaja Samuli Isola. Seuran yhdessä Keravan Opiston kanssa tuottamia iltoja olivat:

- Kirjailijoiden ja tarinoiden Kerava ke 2.10. klo 18-20 (Tiina Raevaara, Kalle Virtapohja ja Tapani Bagge)

- Iso-Hollon manttelinperijät ke 13.11. klo 18.20 (Jorma Hyttinen, Eveliina Määttänen, Safi Kalala)

Seuran puheenjohtaja oli puhumassa Keravan Seudun Sukutukijoiden kokouksessa 24.9. Keravan vanhimman tien historiasta otsikolla Wanha tie kuljettaa.

Juhlavuoden suurin ponnistus oli Kotikaupunkini Kerava 22 -kirjan valmistelu, tuottaminen ja julkaisu. Kirjan toimituskunta oli Maija Länsimäki, Satu Saaristo ja Samuli Isola.   
Kerava 100 -teemalla julkaistu kirja julkistettiin marraskuun alussa. Kirja sai Keravan kaupungilta kulttuurin kohdeapurahaa. Kirjasta otettiin peräti 1000 kappaleen painos.  
Kirjan myynti alkoi varsin vilkkaana Keravan kirjastolla 9.11. järjestetyssä myyntitapahtumassa. Myynti jatkui tämän jälkeen hyvin vilkkaana seuran mainioiden yhteistyökumppaneiden toimesta. Kirjaa oli myynnissä Ruusukuvassa, Tyykipuodissa, K-Market Asemalla ja Taide- ja museokeskus Sinkassa.   
Kirja sai suuresti kiitoksia ja sitä myytiin ennätystahtiin.   
  
Seura teki sääntöjensä mukaisesti kotiseututyötä tukemalla rahallisesti vuoden lopulla valmistunutta Sherwoodin Mies -elokuvaa. Elokuva kertoo suuren keravalaisen eli muusikko Alpo ”Aikka” Hakalan tarinan. Seura toimi elokuvan apulaistuottajana. Seuran tuki ohjattiin elokuvalle kotiseututyön tukemiseen perustetusta Olli Sampolan rahastosta.

Syyskokous pidettiin torstaina 21.11. klo 18.00 – Taide- ja museokeskus Sinkassa. Puhujana oli kauppaneuvos Eero Lehti, aiheenaan Keravan historian 200 vuotta.

Kirjanmyyntiä jatkettiin seuran omasta toimesta Keravan joulumarkkinoilla, jotka pidettiin Savion Klondykella 14.-15.12. Joulutapahtuma oli onnistunut.  
  
Vuoden viimeinen tapahtuma ja merkintä historiankirjoihin oli joulun aatonaattona paljastettu kahden lentäjän muistomerkki. Keinukallion maastossa sijaitsevaan suureen kiveen kiinnitettiin muistolaatta, jossa muisteltiin kahden lentäjän kuolemaan 23.12.1964 johtanutta lento-onnettomuutta. Seura oli yksi muistokilpi-hankkeen kumppaneista. Mukana hankkeessa oli myös lentoalan veteraaneja ja alan harrastajia.  
  
Seura antoi myös aktiivisesti lausuntoja asemakaavoista ja Keravan kaupungin maankäytön suunnitelmista. Kirjoitimme myös kotiseutuaiheista lehtiin ja verkkoon.  
  
Seuran johtokunta oli aktiviinen, kotiseutuhenkinen ja toimelias. Johtokuntaan kuuluivat vuonna 2024: Samuli Isola, Maija Länsimäki, Satu Saaristo, Eero Nurmi, Olli Sariola, Karin Nissinen, Tiina Killström, Tiina Blomqvist (jätti johtokunnan kesken kauden paikkakunnalta muuton vuoksi) ja Jyrki Virtanen (kuoli kesken toimikauden). Sihteerinä toimi Arja Rantanen. Seuran taloudenhoitajana toimi Seppo Vettenranta.

Vuosi 2024 Kerava-seuran sai jätettyä Keravan juhlavuoteen vahvan kotiseutujäljen.